钦定古今图书集成/理学汇编/经籍典/第187卷 > 胡氏春秋传 > 《总论》
## 钦定古今图书集成/理学汇编/经籍典/第187卷 > 胡氏春秋传 > 《总论》

《春秋》为诛乱臣贼子而作，其法尤严于乱贼之党。
通于《春秋》，然后能权天下之事。

《春秋》之文，有事同则词同者，后人因谓之“例。”然有事
同而词异，则其例变矣。是故正例非圣人莫能立，变
例非圣人莫能裁。正例天地之常经，变例古今之通
谊，惟穷理精义，于例中见法，法外通例者，斯得之深
矣。

《春秋》见诸行事，非空言比也。公好恶则发乎《诗》之情，
酌古今则贯乎《书》之事，兴常典则体乎礼之经，本忠
恕则道乎《乐》之和，著权书则尽乎《易》之变，百王之法
度，万世之准绳，皆在此书。